L-iskema ta' self sigriet li nieda l-Partit Nazzjonalista f'Marzu tas-sena li għaddiet ma rendietx kemm xtaqu dawk li fassluha biex din qed tkompli żżid il-pressjoni interna fuq it-tmexxija u l-amministrazzjoni tal-Partit Nazzjonalista. Il-Partit Nazzjonalista ħaseb li bl-iskema ta' self sigriet seta' jiffinanzja l-parti l-kbira tal-ħidma tiegħu tul dawn ix-xhur u għaż-żmien li ġej. Però, jirriżulta li dan ma kienx il-każ, tant li ssoktaw il-maratoni ġbir ta' fondi bl-aħħar waħda ssir fi tmiem il-ġimgħa li għaddiet fejn, permezz ta' maratona bir-radju mifruxa fuq diversi jiem, inġabru madwar €12,000. L-imkejjen tagħna fid-Dar Ċentrali spjegaw kif qed titħejja maratona oħra jekk kemm-il darba d-dħul mil-Lotterija Indipendenza ma jkunx wieħed li jissodisfa t-tmexxija. Il-kwistjoni tal-finanzi tal-Partit Nazzjonalista reġgħet telgħet fuq l-aġenda tad-diskussjoni interna meta din il-ġimgħa kuntrattur mar il-Qorti biex jiġbor flusu wara li ma tħallasx talli tqabbad iżarma l-billboards tal-Partit Nazzjonalista – madwar €15,000. Il-kuntrattur mar il-Qorti għax il-wegħdi li jitħallas baqgħu ma mmaterjalizzawx u għalhekk ma kellux triq oħra. Minkejja li wara li laħaq kap keċċa n-nies mid-Dar Ċentrali u talab il-ħaddiema jagħmlu sagrifiċċju, Busuttil baqa' ma sabx għalkollox irkaptu tal-qagħda finanzjarja mwiegħra tal-partit. Dan anke għax mal-mument li fuq il-karta deher li n-numri tjiebu xi ftit, fil-partit impjegaw numru ta' nies tal-qalba bħal Brian St John li nħatar Kap Eżekuttiv u ħu l-Viċi Kap Beppe Fenech Adami, Michael Fenech Adami. Dawn it-tnejn b'salarji sostanzjali, b'tal-ewwel ikollu salarju li jlaħħaq is-somom fenomenali li kien jieħu fi żmien li Lawrence Gonzi kien jaħtru f'karigi pubbliċi. Ma' dawn hemm oħrajn, fosthom id-Deputat Claudette Buttigieg; u mkejjen jispjegaw li; minkejja li hi fost l-inqas li taw riżultati; Rosette Thake hija l-iktar segretarju ġenerali mħallsa anke jekk ħatrulha lil St John Kap Eżekuttiv. Iċ-ċedoli kienu maħsuba bit-tama li l-Partit Nazzjonalista jasal sal-elezzjoni mingħajr wisq pressjoni. Intqal li permezz tagħhom kellhom jinġabru l-mijiet tal-eluf ta' ewro b'mod li l-partit ma jinqabadx taħt il-Ligi tal-Finanzjament tal-Partiti. Fil-fatt, il-kritika l-kbira kienet proprju dwar hekk għax, permezz tal-iskema, kien qed ikun imminat il-prinċipju ta' trasparenza li tipprova l-liġi. Però, Ann Fenech, il-moħħ wara l-iskema, ma kinitx imħassba wisq fuq hekk u, minflok, l-inkwiet tagħha kien dwar kemm se tiġbor. Jirriżulta li ma ġabritx daqskemm xtaqu hi u Simon Busuttil bil-Partit mistenni jagħmel sforz ieħor biex idawwar ewro waqt il-festi tal-Indipendenza.